Abrhan, Pavol, poslanec NR SR (2015-10-06):
Ďakujem pekne, pán predsedajúci. Začal by som pri uvedení tohto návrhu zákona možno trošku netradične a poprosil by som o spoluprácu tých poslancov, ktorí sú tu. Aj keď sme vyčerpaní a už na záver dňa, keby len predsa na chvíľu mohli prižmúriť oči a ja poviem niektoré výrazy a budem zvedavý, čo si pod tými výrazmi budú predstavovať. Ak si prižmúrime oči a teraz poviem slovo „mamkin synáčik“, koho si predstavíte? Alebo poviem slovo alebo viac slov „oteckova princeznička“. Koho si predstavíte? (Reakcia z pléna.) Väčšina ľudí si predstaví deti, svojich synov a svoje dcéry, svojich malých, maloletých synov a maloleté dcéry. A práve toto je skupina osôb, na ktorú bola zameraná reklama propagujúca alkohol, ktorá týmto deťom, týmto deťom, ktoré sme si predstavovali, odporúčala, aby neboli oteckovými princezničkami, aby neboli mamkinmi synáčkami, aby žili po svojom, aby žili po svojom a hneď im dávali aj ponuku. Ponuku alkoholu, s ktorým môžu žiť po svojom. Práve toto bol moment a táto nehorázna reklama bol moment, ktorá nás s Alojzom Hlinom vyprovokovala k predloženiu tohto návrhu zákona, ktorý mení a dopĺňa zákon Národnej rady Slovenskej republiky č. 147 o reklame a o zmene a doplnení niektorých zákonov. Predkladaný návrh zákona má teda za cieľ posilniť ochranu detí a mládeže, ako aj osôb, ktoré trpia alkoholickou závislosťou, a to tak, že vymedzuje okruh 500 metrov v okolí škôl, školských zariadení, ubytovní mládeže, zariadení sociálnych služieb a zdravotníckych zariadení, kde sa na reklamných stavbách nesmie umiestňovať reklama alkoholických nápojov. Zákonodarca ako reprezentant spoločnosti má povinnosť dbať na zdravý vývoj detí a mládeže. Rovnako má povinnosť pomôcť ľuďom, ktorí trpia závislosťou na alkoholických nápojoch a liečia sa v zdravotníckych zariadeniach alebo v zariadeniach sociálnych služieb. Je preto pochopiteľné, že reklama alkoholických nápojov pod takýmito inštitúciami alebo zariadeniami je v hrubom rozpore s povinnosťou zákonodarcu, ale najmä so záujmom celej spoločnosti na zdravom vývoji detí a mládeže, ku ktorému iste patrí i zákaz konzumácie alkoholických nápojov. A teda i propagácia takýchto nápojov na miestach, kde sa deti zdržujú najčastejšie, teda pri školách a školských zariadeniach. Rovnako je celospoločenským záujmom i liečba a predchádzanie alkoholizmu, kde v zmysle vyššie uvedeného možno zaradiť i propagáciu takýchto nápojov v okolí inštitúcií, ktoré sa snažia pomáhať osobám závislým na alkohole. Bolo by možné konštatovať, že ide viac o otázku spoločenskej kultúry ako o otázku pre zákonodarcov, ktorú je potrebné vyriešiť ďalším zákazom. S poľutovaním je však nutné konštatovať, že zákonodarca musel, musel reagovať na stúpajúci trend umiestňovania reklamy na alkoholické nápoje pred predmetnými inštitúciami a zariadeniami a tak chrániť deti, mládež, ako aj ostatné osoby. Tak ako už bolo povedané, je celospoločenským záujmom, aby deti a mládež boli chránené pred alkoholom a aj jeho propagáciou v okolí výchovných, voľnočasových inštitúcií, rovnako ako je takýmto záujmom i pomoc osobám na alkohole závislým, a to iste i tým, že v okolí zariadení, kde sa liečia, nebudú umiestňované reklamné stavby s reklamou na alkoholické nápoje. Je teda pochopiteľné vzhľadom na vážnosť a dôležitosť tejto témy, že zákonodarca okrem vymedzenia zákazu umiestňovania takejto reklamy pristúpil i k určeniu rozpätia sankcie, ktorá má byť za porušenie predmetného zákazu uložená. Aplikačná prax ukázala, že aktuálna sankcia sa javí ako málo efektívna. Záverom mi dovoľte povedať a dodať už len toľko k tomuto návrhu zákona, že štát vynakladá veľké finančné prostriedky a organizuje rôzne aktivity na ochranu detí pred alkoholom a drogami. Robíme rôzne súťaže, rôznu propagáciu, verejno-osvetovú činnosť a na druhej strane nijakým spôsobom nechránime tieto deti pred takouto reklamou v okolí škôl. Tomuto tento návrh zákona chce zabrániť, preto prosím o jeho podporu. Ďakujem pekne.